Poliisi tutkii pienellä paikkakunnalla Kanta-Hämeessä tapahtunutta omakotitalopaloa tuhotyönä. Nelikymppinen nainen on vangittu todennäköisin syin epäiltynä.

Kaksikerroksinen omakotitalo tuhoutui kokonaan tulipalossa 20. helmikuuta.

Poliisi epäilee perheen äitiä tuhotyöstä ja kolmesta murhan yrityksestä, koska syttymishetkellä perheen kolme lasta olivat nukkumassa talossa.

Nainen on myöntänyt poliisille sytyttäneensä tulipalon.

Poliisi epäilee 41-vuotiaan naisen yrittäneen murhata kolme alaikäistä lastaan tulipalossa pienellä paikkakunnalla Kanta-Hämeessä.

Hätäkeskus sai ilmoituksen tulipalosta maanantaiaamuna 20. helmikuuta kello 6.26. Seitsemältä talo roihusi jo ilmiliekeissä.

Vuonna 2000 rakennetussa puisessa omakotitalossa oli syttymishetkellä äiti kolmen lapsensa kanssa. Perheen isä oli jo lähtenyt töihin aikaisemmin aamulla.

- Asukkaat itse soittivat talon sisältä apua. Soittoja tuli vähän vuorotellen. Sieltä soittivat sekä lapset että äiti, tutkinnanjohtaja rikoskomisario Jari Uotila Hämeen poliisista kertoo.

Kun pelastuslaitos pääsi paikalle, kaikki neljä ihmistä olivat jo päässeet ulos talosta.

Lapset nukkuivat

Poliisin mukaan perheen lapset olivat nukkumassa kaksikerroksisen omakotitalon yläkerrassa, kun tulipalo syttyi. Äiti oli alakerrassa.

Heränneet lapset pelastautuivat tulipalosta hyppäämällä ulos toisen kerroksen ikkunasta ja parvekkeelta. Yksi lapsista mursi jalkansa hypätessään maahan.

- Lapset pakenivat talosta omin avuin, äiti ei heitä auttanut millään tavalla. Yksi lapsista kävi vielä pelastamassa äidin sisältä talon alakerrasta, Uotila kertoo.

Iltalehden tietojen mukaan nuorimmat lapset, tyttö ja poika, ovat alakouluikäisiä, ja vanhin poika on lukiolainen ja lähes täysi-ikäinen. Poliisin mukaan kaikki lapset ovat alaikäisiä ja nuorimmat heistä ovat noin 10-vuotiaita.

Koirat kuolivat

Äiti ja lapset hengittivät savua tulipalossa ja heidät vietiin sairaalaan tarkistettaviksi. Perheen kaksi mäyräkoiraa kuoli tulipalossa. Iltalehden tietojen mukaan myös perheen kilpikonna ja kani kuolivat palossa.

Pian tulipalon jälkeen poliisille tuli viitteitä siitä, että palo olisi sytytetty tahallaan. Perheen äiti otettiin kiinni perjantaina 24. helmikuuta.

Kanta-Hämeen käräjäoikeus vangitsi naisen maanantaina 27. helmikuuta todennäköisin syin epäiltynä kolmesta murhan yrityksestä ja tuhotyöstä.

- Nainen on itse kuulusteluissa myöntänyt sytyttäneensä tulipalon. Teon motiivi on vielä selvittelyjen alla. Siitä ei ole mitään tietoa tässä vaiheessa, Uotila sanoo.

Nainen ei ole poliisille entuudestaan millään tavalla tuttu.

Talo tuhoutui

Poliisin tutkinta on pahasti kesken eikä vielä tiedetä tarkasti, miten ja mistä kohtaa naisen epäillään sytyttäneen tulipalon.

- Palo on sytytetty alakerrasta joistakin kohtaa. Palonäytteet ovat vielä laboratoriossa tutkittavina.

Suuri ja vankkarakenteinen omakotitalo tuhoutui tulipalossa täysin käyttökelvottomaksi. Jäljelle jäivät vain rauniot.